Beurtkragfase verlaag(Argieffoto: Unsplash) Beurtkrag sal om middernag van fase 6 – wat sedert Sondag geld – na fase 5 afgeskaal word. Eskom sê hy kon oornag ŉ eenheid elk by Camden, Kriel, Kusile en Kendal weer aanlyn bring. ŉ Eenheid by Duvha moes egter van lyn gehaal word weens ŉ lekplek in ŉ ketelpyp. Verdere besonderhede oor die beurtkragvooruitsig vir die res van die week sal so gou moontlik bekend gemaak word, sê die kragvoorsiener. In hierdie stadium haal beplande instandhoudingswerk 5 411MW uit die netwerk, terwyl onbeplande instandhoudingswerk beteken nog 16 326 MW is nie beskikbaar nie. Die presidensie het vroeër gesê pres. Cyril Ramaphosa is weens die voortslepende kragkrisis op pad terug na Suid-Afrika. Hy het Maandag koningin Elizabeth II se begrafnis bygewoon en sou daarna die 77ste sitting van die Verenigde Nasies se Algemene Vergadering in New York bygewoon het. Hy keer nou terug na die land om die krisis te “hanteer”.